Աւելի վերջ Վեհափառ Հայրապետը ուխտաւորներուն փոխանցեց իր սէրն ու օրհնութիւնը։ Ան նշեց, որ Մայր Աթոռ Սուրբ Էջմիածինը մշտապէս սիրով կ՚ընդունի ուխտի մեկնած իր զաւակները։ Նորին Սրբութիւնը ընդգծեց, որ հովուապետական այցելութիւններու ժամանակ մշտապէս տեսած է ջաւախքահայութան զօրաւոր հաւատքը, ազգային նկարագիրը կերտելու ջանքն ու եռանդը, ինչպէս նաեւ անսակարկ սէրն ու նուիրումը համայն հայութեան հոգեւոր կեդրոնին նկատմամբ։ Վեհափառ Հայրապետը նշեց, որ Ջաւախքի հայութիւնը ամուր կամուրջ մը կը հանդիսանայ հայ-վրացական բարեկամական յարաբերութիւններուն մէջ։